贈金堤劉承制景文
作者：晁補之
朝代：宋

paragraphs: 漆園說海若，稷下談神州。
長劍堪倚天，語大世莫酬。
少狂豈其然，及此日月流。
稍知畫足非，萬事指顧休。
夫子更高識，未沫於前修。
乘流聊復駛，得渚正須留。
蓋有幸遇魯，何能必爲周。
徜徉下澤車，驚駭入谷騶。
對酒尚青眼，吟詩將白頭。
山陰論往事，陳迹詎能收。